Lidl karisti halpakaupan maineen ja nousi hylkiöstä hyvikseksi – vuosien ajan asiakkaissa korostuivat kaksi ääripäätä: köyhät ja rikkaat

Kauppaketju on esimerkki siitä, kuinka maine voi muuttua. Samoin on käynyt vuosien varrella monelle muullekin tuotemerkille ja ilmiölle.

Johanna Kiminkisen ostoksia Niittykummun avarassa Lidlissä. Suomen 165 Lidlin joukossa on edelleen niitä, joissa asiakas joutuu kaivelemaan laatikoista tavaraa, mutta sellaisiin hän ei mielellään mene.­

Kun Lidl tuli 2000-luvun alussa Suomeen, espoolaisella Johanna Kiminkisellä oli siitä mielikuva.

”Halpiskauppa, kaivellaan pahvilaatikoista ruokatarvikkeita.”

Hän kävi kurkistamassa ja piti mielikuvaa oikeana. Ruokakin oli enimmäkseen outoa keskieurooppalaista. Ystävien luona kukaan ei nostanut kahvipöytään saksalaisketjun tuotteita.